"ออมสิน" เปิดแลกธนบัตร 84 พรรษาในหลวง
ธนาคารออมสินเปิดแลกธนบัตรที่ระลึกในโอกาสเฉลิมพระชนมพรรษาครบ 7 รอบ เพื่อให้ประชาชนได้น้อมรำลึกในพระมหากรุณาธิคุณ
17 ต.ค. 2559

ธนาคารออมสินเปิดแลกธนบัตรที่ระลึกในโอกาสเฉลิมพระชนมพรรษาครบ 7 รอบ เพื่อให้ประชาชนได้น้อมรำลึกในพระมหากรุณาธิคุณ
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า หลังการเสด็จสววรคตของพระบาทสมเด็จพระปรมินทรมหาภูมิพลอดุลยเดช เมื่อวันพฤหัสบดีที่ 13 ตุลาคม 2559 ทำให้ประชาชนชาวไทยซึ่งเทิดทูนพระองค์ท่านอยากมีของที่ระลึกไว้เพื่อเป็นการรำลึกในพระมหากรุณาธิคุณอย่างหาที่สุดมิได้ จึงมีประชาชนสนใจสอบถามเข้ามายังธนาคารออมสินว่ามีธนบัตรที่ระลึกในโอกาสต่างๆ ของพระบาทสมเด็จพระปรมินทรมหาภูมิพลอดุลยเดช อยู่อีกหรือไม่ เพราะอยากแลกเก็บไว้เป็นที่ระลึก นั้น โดยธนาคารฯ ตรวจสอบพบว่า ยังมีธนบัตรที่ระลึกที่จัดทำขึ้นในโอกาสเฉลิมพระชนมพรรษาครบ 7 รอบ 84 พรรษา เมื่อปี พ.ศ.2554 ซึ่งมี 2 แบบ คือ แบบธนบัตรกับแผ่นพับเป็นซองใส่ธนบัตร จำหน่ายชุดละ 200 บาท และแบบธนบัตรพร้อมกรอบอคริลิคและหีบเพลง จำหน่ายชุดละ 500 บาท
ทั้งนี้ ในวันที่ 17 ต.ค. ได้มีประชาชนแลกธนบัตรชุดนี้ไปบางส่วนแล้ว ซึ่งยังมีอยู่อีกจำนวนประมาณ 90,000 ชุด ธนาคารออมสินจึงเปิดให้ประชาชนทั่วไปแลกได้ในวันที่ 18 ตุลาคม 2559 เป็นต้นไป หรือจนกว่าธนบัตรชุดนี้จะหมด โดยจำกัดการแลกจำนวนคนละไม่เกิน 5 ชุด สำหรับแบบชุดละ 200 บาท และจำกัดชุดหีบเพลง คนละไม่เกิน 1 ชุด และแลกได้เฉพาะที่ธนาคารออมสินสำนักงานใหญ่เท่านั้น